## El Consell incorpora una nova vocalia a la Junta d’Expurgació de Documents Judicials

*** L’objectiu és coordinar l’exercici de les funcions entre este òrgan i el Servici Comú Processal de l’Arxiu Judicial de la Comunitat Valenciana**

El Consell inclourà una nova vocalia en la Junta d’Expurgació de Documents Judicials que represente el Servici Comú Processal de l’Arxiu Judicial Territorial de la Comunitat Valenciana, Depòsit de Peces de Convicció i Vehicles.

L’objectiu de la incorporació d’esta nova vocalia és coordinar l’exercici de les funcions entre la Junta d’Expurgació i este Servici Comú Processal. Per a fer-ho, el Consell ha aprovat una modificació del Decret 61/2006, de 12 de maig pel qual s’aprova el Reglament de funcionament de la Junta d’Expurgació de Documents Judicials i es crea el Fons Històric Judicial de la Comunitat Valenciana.

El Servici Comú Processal va entrar en funcionament el 20 d’abril de 2023 i, entre les seues funcions, està la remissió a la Junta d’Expurgació de les relacions d’expedients en els quals hagen transcorregut els terminis legals de prescripció o caducitat, així com l’execució dels acords que prenga la Junta d’Expurgació en relació amb els expedients judicials de la seua competència que hagen de ser preservats atés el seu valor historicodocumental.

Fecha: 28/01/2025